钦定古今图书集成/历象汇编/岁功典/第096卷 > 《山堂考索》 > 闰
## 钦定古今图书集成/历象汇编/岁功典/第096卷 > 《山堂考索》 > 闰

《易》曰：“归奇于扐以象闰”，五岁再闰，故再扐而后挂。《西
汉志》曰：“黄帝考定星历，正闰馀。自三苗乱德，重黎之
官废而闰馀乖次。尧命羲和，以闰月定四时，成岁周。”
春官太史正岁年以序事，颁告朔于邦国。闰月，诏王
居门终月。

〈注〉闰所以正中朔也。中朔小大之不齐，正之以闰。

《记玉藻》：“天子元端闰月，则阖门左扉，立于其中。”《春秋
传》曰：“文公闰三月，非礼也。先王之正时也，履端于始，
举正于中，归馀于终。履端于始，序则不愆。举正于中，
民则不惑。归馀于终，事则不悖。”此圣王之重闰也。

〈注〉杜元凯《释例》：自文公十一年三月甲子至襄公二十七年，凡七十一年，当有二十六闰，而《长历》推得二十四闰，是再失闰。襄公、哀公事，见《历序》。

襄公二十八年书“春无冰”，说者谓去年觉其失，于是
顿置两闰，以应天正。

〈注〉“去年”，谓二十七年。

建子之月无冰，乃书以记灾。一岁两闰，果是其理乎？
襄公十二年冬十二月，螽。季孙问仲尼曰：“闻之，火伏
而后蛰者毕。”

〈注〉心，星也。火伏在今十月。

“今火犹西流，司历过也。”注云：“失闰。自秦用颛帝历，以
十月为岁首，常以九月为闰，自以为得归馀于终之
说，而不知其非也。汉兴因之，久而不革。至武帝元封
中，乃悟其谬，更造《太初历》，校中朔所差，以正闰分。《传》
曰：‘闰以正时，时以作事，事以厚生，生民之道，于是乎
在。则闰可不重乎’？”又曰：“‘历数以闰正天地之中’。杜预”
曰：“闰月无中，而北斗斜指两辰之间，所以异于他月。”